Ek verkyk my altyd aan God se humor, maar ook Sy tydsberekening. Dat dit juis nou, wat ek so geworstel het met die virus, Levitikus moet lees. Jy weet, Levitikus is nou nie eintlik ‘n plek waar ek gewoonlik rondhang nie. Maar ek lees mos my Bybel van voor af, elke liewe woord, en dit is waar ek nou trek. By al die onrein dinge. As jy ‘n veluitslag het en wat nog alles wat jou onrein maak. O, en net vir as jy wonder, ek dink ek is gesond. Ek is beslis nie meer ‘n gesondheidsgevaar vir ander nie en sal my nog steeds isoleer totdat ek nie meer hoes nie. Maar ek dink ek het hom gewen.
Die gemeente versorg sy melaatses. Hulle sit kos uit op die rand van die dorp sodat die melaatses iets kan hê om te eet. Vandag? Jou vriende sit vir jou jou benodigdhede by jou hekkie sodat jy nie gebrek ly nie.
Dra jou masker en waarsku ander. Lev 13:45: Hy moet die onderste deel van sy gesig bedek en uitroep: Onrein! Onrein! Ja, regtig! Jy moet ‘n masker dra en vir ander waarsku dat jy siek is. Jy moenie uit vrees vir ‘n stigma, stilbly daaroor en ander aansteek nie. Nee, jy het ‘n verantwoordelikheid teenoor jou medemens.
As jy gesond is, moet jy na die priester gaan sodat hy jou rein kan verklaar. Jy moet jou sonde bely. Jy moet teruggaan na jou geloofsgemeenskap, na die kerk en weer inskakel daar. Jy moet regmaak met God. Versoening doen met Hom.
As jy weer gesond is, moet jy jou liggaam versorg. Hy moet sy klere was, sy hare afskeer en bad. (Lev 14:8) Jy moet jouself reinig. Skoonmaak en mooi maak sodat jy beter voel en die wêreld in die oë kan kyk.
Jy moet ook jou huis skonmaak. (Lev 14 vanaf vers 33). Natuurlik, vir higiëniese redes, maar vir baie meer as dit. Jy moet daardie mufkolle uithaal. Uitbreek. Uitwas. Maar nie net jou huis waarin jy bly nie, sommer ‘huis skoonmaak’ op ‘n baie dieper vlak. Al daai klein jakkalsies ook sommer verwyder wat jou wingerd verwoes. Dinge uitsorteer wat al lankal uitgesorteer moes word. Terwyl jy die bul by die horings beet het en die virus beveg, stel sommer ‘n paar ander sakies ook reg, dis nie aldag dat jy die woema daarvoor het nie.
Maar dit maak vir my nogal sin wat jy sê, as jy weet jy is nou gesond en nie ‘n gesondheidsrisiko nie, hoekom masker dra? Behalwe natuurlik om jouself te beskerm?
Hoe die Bybel vir my oopgegaan het: Ek het hom begin dwarsdeur lees in 1995. Elke woord. Genesis tot Openbaring. Dan begin ek weer voor. Want dan key jy die hele prentjie. En dan het ek voor die tyd altyd gevra: Here wys my wat U vandag vir MY wil wys. Hy het my nooit teleurgestel nie. Nou nog nie.
Absoluut die waarheid en sonder dat jy selfs hoef te soek daarvoor, gee Hy vir jou die regte antwoord op die regte tyd.
Wat ń insiggewende skrywe, Toortsie. Ek is so bly jy het ons toegelaat om jou pad saam met jou te stap.
Ons wat beweer ons is Christene, moet miskien die melaatses (covid) die hande oplê en hulle gesond maak. Ons moet nie God vra om hulle gesond te maak, die werk is ons werk en dit was Jesus se opdrag.
Liewe Madele jy hoef nooit verskoning te vra vir jou skrywe nie – dit help ander verstaan en dit help jou ook om perspektief te kry – mag die Liewe Heer jou aanhou dra tot jy weer genoeg krag en energie het – wees sag met jouself dit vat blykbaar tyd. Jy is regtig ‘n flitsie wat lig werp op verskeie goed… dankie daarvoor. Mooiste wense.
Ons het so baie by jou geleer tydens die stap van die covid pad. Dankie dzt ons deel kon wees hier van.